Forslag til Rådets afgørelse om Fællesskabets holdning i Associeringsrådet vedrørende Estlands deltagelse i Fællesskabets programmer på områderne erhvervsuddannelse, ungdomsanliggender og uddannelse (98/C 205/07) KOM(1998) 308 endelig udg. - 98/0172(CNS)

(Forelagt af Kommissionen den 18. maj 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 126 og 127, sammenholdt med artikel 228, stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Europaaftalen om oprettelse af en associering mellem De Europæiske Fællesskaber og deres medlemsstater på den ene side og Estland på den anden side trådte i kraft den 1. februar 1998;

i henhold til artikel 108 i Europaaftalen og bilag X hertil kan Estland deltage i Fællesskabets rammeprogrammer, særprogrammer, projekter eller andre foranstaltninger, bl.a. på området erhvervsuddannelse, ungdomsanliggender og uddannelse, og Associeringsrådet træffer beslutning om de vilkår og betingelser, der skal gælde for Estlands deltagelse i aktiviteterne;

Rådets afgørelse nr. 819/94/EF af 6. december 1994 om et handlingsprogram for gennemførelse af en erhvervsuddannelsespolitik i Det Europæiske Fællesskab (i det følgende benævnt »Leonardo da Vinci«) (1), særlig artikel 9, stk. 1, Europa-Parlamentets og Rådets afgørelse nr. 818/95/EF af 14. marts 1995 om vedtagelse af tredje fase af »Ungdom for Europa«-programmet (2), særlig artikel 7, stk. 4, og Europa-Parlamentets og Rådets afgørelse nr. 819/95/EF af 14. marts 1995 om iværksættelse af Fællesskabets handlingsprogram på uddannelsesområdet (i det følgende benævnt »Socrates«) (3), særlig artikel 7, stk. 3, rummer bestemmelser om, at disse programmer skal være åbne for deltagelse af de associerede lande i Central- og Østeuropa i overensstemmelse med de vilkår for deltagelse i EF-programmer, som er beskrevet i tillægsprotokollerne til associeringsaftalerne -

TRUFFET FØLGENDE AFGØRELSE:

Den holdning, der bør indtages af Fællesskabet i det associeringsråd, der er oprettet i kraft af Europaaftalen mellem De Europæiske Fællesskaber og deres medlemsstater på den ene side og Republikken Estland på den anden side vedrørende Estlands deltagelse i Fællesskabets programmer på områderne for erhvervsuddannelse, ungdomsanliggender og uddannelse, er baseret på Associeringsrådets udkast til afgørelse, der er bilagt denne afgørelse.

(1) EFT L 340 af 29.12.1994.

(2) EFT L 87 af 20.4.1995.

(3) EFT L 87 af 20.4.1995.

Udkast til afgørelse truffet af Associeringsrådet EF-Estland om fastlæggelse af vilkårene og betingelserne for Estlands deltagelse i Fællesskabets programmer på områderne erhvervsuddannelse, ungdomsanliggender og uddannelse

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Estland på den anden side, særlig artikel 108, og

ud fra følgende betragtninger:

I henhold til artikel 108 i Europaaftalen og bilag X dertil kan Estland deltage i Fællesskabets rammeprogrammer, særprogrammer, projekter eller andre foranstaltninger, bl.a. på områderne erhvervsuddannelse, ungdomsanliggender og uddannelse;

i henhold til samme artikel skal vilkårene og betingelserne for Estlands deltagelse i disse aktiviteter fastlægges af Associeringsrådet -

TRUFFET FØLGENDE AFGØRELSE:

Artikel 1

Estland deltager i Det Europæiske Fællesskabs programmer Leonardo da Vinci, Ungdom for Europa og Socrates på de vilkår og betingelser, der er fastsat i bilag I og II, som udgør en integrerende del af denne afgørelse.

Artikel 2

Denne afgørelse finder anvendelse under hele perioden for afviklingen af programmerne Leonardo da Vinci, Ungdom for Europa og Socrates.

Artikel 3

Denne afgørelse træder i kraft på den første dag i måneden efter Associeringsrådets vedtagelse af afgørelsen.

BILAG I

Vilkår og betingelser for Estlands deltagelse i programmerne Leonardo da Vinci, Ungdom for Europa og Socrates

1. Estland deltager i alle aktiviteter under programmerne Leonardo da Vinci, Ungdom for Europa og Socrates (herefter kaldet »programmerne«), medmindre andet er bestemt i denne afgørelse, i overensstemmelse med de mål, kriterier, procedurer og frister, der er fastlagt i Rådets afgørelse nr. 819/94/EF om et handlingsprogram for gennemførelse af en erhvervsuddannelsespolitik i Det Europæiske Fællesskab, i Europa-Parlamentets og Rådets afgørelse nr. 818/95/EF om vedtagelse af tredje fase af »Ungdom for Europa«-programmet og i Europa-Parlamentets og Rådets afgørelse nr. 819/95/EF om iværksættelse af Det Europæiske Fællesskabs handlingsprogram Socrates.

2. - Vilkårene og betingelserne for indgivelse, vurdering og udvælgelse af ansøgninger fra støtteberettigede institutioner, organisationer og enkeltpersoner i Estland er de samme som dem, der finder anvendelse for berettigede institutioner, organisationer og enkeltpersoner i Fællesskabet.

- Sproglige forberedelses- og uddannelsesaktiviteter vedrører Fællesskabets officielle sprog. Under ganske særlige omstændigheder kan andre sprog godkendes, hvis programmernes gennemførelse kræver det.

3. For at sikre programmernes fællesskabsdimension skal tværnationale projekter og aktiviteter, der foreslås af Estland, omfatte et mindsteantal partnere fra Fællesskabets medlemsstater. Dette mindsteantal fastlægges i forbindelse med programmernes gennemførelse, idet der tages hensyn til arten af de forskellige aktiviteter, antallet af partnere i et bestemt projekt og antallet af lande, der deltager i programmet. Projekter og aktiviteter, der udelukkende gennemføres af Estland og EFTA-EØS-lande eller andre tredjelande, herunder de, der har en associeringsaftale med Fællesskabet, og som har ret til at deltage i programmerne, er ikke berettigede til finansiel støtte fra Fællesskabet.

4. I overensstemmelse med betingelserne i de relevante bestemmelser i afgørelserne om Leonardo da Vinci, Ungdom for Europa og Socrates stiller Estland passende strukturer og mekanismer på nationalt plan til rådighed og tager alle andre nødvendige skridt for at sikre den nationale koordinering og tilrettelæggelse af programmernes gennemførelse.

5. Estland indbetaler hvert år et bidrag til Den Europæiske Unions almindelige budget til dækning af omkostningerne ved landets deltagelse i programmerne (se bilag II).

Associeringsudvalget kan i fornødent omfang justere dette bidrag.

6. Fællesskabets medlemsstater og Estland vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for studerende, lærere, universitetsadministratorer, unge og andre personer, der er berettigede i henhold til programmet, og som rejser mellem Estland og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

7. Uden at dette berører Kommissionens og Det Europæiske Fællesskabs Revisionsrets ansvar for overvågning og evaluering af programmerne i overensstemmelse med afgørelserne om Leonardo da Vinci, Ungdom for Europa og Socrates (henholdsvis artikel 10, 9 og 8), evalueres Estlands deltagelse i programmerne løbende på grundlag af et partnerskab mellem Estland og Kommissionen for De Europæiske Fællesskaber. Estland vil forelægge Kommissionen de relevante rapporter og medvirke ved andre særlige aktiviteter, som Fællesskabet tager initiativ til i denne sammenhæng.

8. Medmindre andet er fastsat i de procedurer, der henvises til i artikel 6 i afgørelsen om Leonardo da Vinci, artikel 6 i afgørelsen om Ungdom for Europa og artikel 4 i afgørelsen om Socrates, indbydes Estland til koordineringsmøder om ethvert spørgsmål, der vedrører gennemførelsen af denne afgørelse, forud for udvalgenes ordinære møder. Kommissionen informerer Estland om resultaterne af disse ordinære møder.

9. Det sprog, der anvendes i forbindelse med ansøgningsprocessen, kontrakter, rapporter, der skal indgives, og andre administrative arrangementer i forbindelse med programmerne, skal være et af Fællesskabets officielle sprog.

BILAG II

Estlands finansielle bidrag til Leonardo da Vinci, Socrates og Ungdom for Europa

1. Estlands finansielle bidrag omfatter:

- tilskud og anden finansiel støtte via programmerne til estiske deltagere

- finansiel støtte fra programmerne til driften af nationale kontorer, hvis det bliver aktuelt

- supplerende administrative udgifter i tilknytning til Kommissionens styring af programmerne, der hidrører fra Estlands deltagelse.

2. For hvert budgetår vil det samlede tilskudsbeløb eller enhver anden finansiel støtte, der modtages via programmerne af estiske deltagere og af de nationale kontorer i Estland, ikke overstige det bidrag, der betales af Estland, efter fradrag af de supplerende administrative udgifter.

Skulle det bidrag, der betales af Estland til Fællesskabets budget, efter fradrag af de supplerende administrative udgifter, være større end det samlede tilskudsbeløb eller enhver anden finansiel støtte, der modtages af de estiske deltagere og af de nationale kontorer via programmerne, overfører Kommissionen for De Europæiske Fællesskaber saldoen til det næste regnskabsår, og det overskydende beløb vil blive trukket fra det følgende års bidrag. Hvis der stadig består en sådan saldo, når programmerne slutter, vil det pågældende beløb blive udbetalt til Estland.

3. Leonardo da Vinci

Estlands årlige bidrag er på 850 000 ECU fra 1998. Af dette beløb dækker 55 000 ECU de supplerende administrationsudgifter i forbindelse med Kommissionens forvaltning af programmet som følge af Estlands deltagelse.

4. Socrates

Estlands årlige bidrag andrager:

- 197 000 ECU i 1998 for dets deltagelse i kapitel II (skoleuddannelse, Comenius) og kapitel III (tværgående aktiviteter). Af dette beløb vil 13 000 ECU dække de supplerende administrative udgifter i tilknytning til Kommissionens forvaltning af programmet, der skyldes Estlands deltagelse.

- 626 000 ECU i 1999 for dets deltagelse i hele Socrates-programmet, herunder kapitel I (Erasmus). Af dette beløb vil 41 000 ECU dække de supplerende administrative udgifter i tilknytning til Kommissionens forvaltning af programmet, der skyldes Estlands deltagelse.

5. Ungdom for Europa

Estlands årlige bidrag andrager:

- 171 000 ECU i 1998 for deltagelse i aktionerne A1 og B1

- 267 000 ECU i 1999 for deltagelse i alle programmets aktioner, undtagen aktion D.

Af disse beløb vil et beløb på 11 000 ECU i 1998 og 17 000 ECU i 1999 dække supplerende administrative udgifter i tilknytning til Kommissionens forvaltning af programmet, der hidrører fra Estlands deltagelse.

6. Finansforordningen vedrørende Den Europæiske Unions almindelige budget finder anvendelse, bl.a. hvad angår forvaltningen af Estlands bidrag.

Ved denne afgørelses ikrafttræden og i begyndelsen af 1999 sender Kommissionen Estland en indkaldelse af midler svarende til landets bidrag til dækningen af udgifterne i henhold til denne afgørelse.

Dette bidrag skal være udtrykt i ecu og indbetales til en bankkonto lydende på ecu, som Kommissionen opretter.

Det årlige finansielle bidrag beregnes på grundlag af deltagelse i et komplet regnskabsår. Skulle Associeringsrådets afgørelse træde i kraft i løbet af året, justeres bidraget for det pågældende år efter, hvor langt programmet for det pågældende år er fremme.

Estland indbetaler senest tre måneder efter, at indkaldelsen af midler er afsendt, sit bidrag til dækningen af de årlige udgifter i henhold til denne afgørelse i overensstemmelse med indkaldelsen af midler. Enhver forsinkelse ved betalingen af bidraget vil medføre, at Estland skal betale renter af det udestående beløb fra forfaldsdagen. Rentesatsen svarer til den rente, der anvendes af Den Europæiske Fond for Monetært Samarbejde i den måned, der rummer forfaldsdagen, for operationer i ecu (1) forhøjet med 1,5 procentpoint.

7. Estland betaler de supplerende administrative udgifter, der er omtalt under punkt 3, 4 og 5, over sit nationale budget.

8. Af restbeløbet af sit årlige bidrag til Leonardo da Vinci-programmet, der er nævnt i stk. 3, betaler Estland 455 000 ECU over sit nationale budget i 1998-99. I overensstemmelse med de sædvanlige Phare-programmeringsprocedurer betales de resterende 340 000 ECU via Estlands årlige nationale vejledende Phare-programmer for henholdsvis 1998 og 1999.

Af restbeløbet af sit årlige bidrag til Socrates-programmet, der er nævnt i stk. 4, betaler Estland 86 000 ECU og 285 000 ECU over sit nationale budget i 1998-99. I overensstemmelse med de sædvanlige Phare-programmeringsprocedurer betales de resterende 98 000 ECU og 300 000 ECU via Estlands årlige nationale vejledende Phare-programmer for henholdsvis 1998 og 1999.

Af restbeløbet af sit årlige bidrag til Ungdom for Europa-programmet, der er nævnt i stk. 5, betaler Estland 89 000 ECU og 139 000 ECU over sit nationale budget i henholdsvis 1998 og 1999. I overensstemmelse med de sædvanlige Phare-programmeringsprocedurer betales de resterende 71 000 ECU og 111 000 ECU via Estlands årlige nationale vejledende Phare-programmer for henholdsvis 1998 og 1999.

(1) Denne sats offentliggøres hver måned i De Europæiske Fællesskabers Tidende, serie C.